陳偉霆

陳偉霆，係中國大陸發展嘅香港男歌手、舞者同演員。2006年6月，陳偉霆以新成員身份加入張致恆、麥子豪嘅組合Boy'z，開始建立跳舞歌手嘅形象。2013年開始進軍中國大陸市場。

經歷

早年 
1985年11月21號，陳偉霆響香港出世，祖籍廣東雲浮。佢響聖若瑟英文中學讀中一至中五，中六至中七就讀耀中國際學校。

響耀中國際學校畢業之後，當時只有18歲嘅佢參加咗由無綫電視主辦嘅全球華人新秀歌唱大賽香港區選拔賽，攞到「金咪大獎」、「勁舞臺風演繹獎」同埋「自我才華表演獎」。佢為咗出道做藝人，因而放棄咗原先可以到英國升大學嘅機會，同年簽約英皇娛樂。

香港發展 

陳偉霆響入娛樂圈早期並冇乜job接，除咗主持翡翠台嘅《迪士尼開心星期六》之外，根本就冇其他嘢做，試過三年冇工上門。直至2006年6月，陳偉霆響經過訓練後，正式加入Boy'z。

2008年4月，陳偉霆話為咗更好嘅個人發展，正式退出Sun Boy'z，係繼關智斌之後第二位退出Boy'z嘅人。無耐，佢就發表咗個人第一張專輯《Will Power》，一下攞咗四個新人金獎。

除此之外，佢亦開始轉戰電影、配音界。2007年，當佢仲係Sun Boy'z成員個陣，佢已經接咗《羅拔神奇家族》、《閃閃的紅星之孩子的天空》等漫畫片，後嚟亦先後為《怪獸大戰外星人》、《超鼠特攻》、《開運兔》等配音。電影方面，佢響2009年第一次拍電影，作品係《竊聽風雲》；同年聯同鄧紫棋、詩雅主演《愛出貓》。2010年，佢同鐘欣桐主演《前度》，之後又拍過《得閒炒飯》、《紮職》、《出軌的女人》等電影。

雖然陳偉霆已經向多方位全面發展，但係佢嘅人氣依然冇上升。

轉戰大陸 
2013年，陳偉霆決定將工作重心轉移到大陸，2月尾首次接拍《少年四大名捕》；同年7月簽入阿諾工作室，接拍咗《古劍奇譚》，《古劍奇譚》成為全國同時段電視劇收視率第一，佢亦籍住角色「陵越」打開知名度。2014年1月，佢憑住災難電影《救火英雄》嘅「張文健」一角獲澳門國際電影節最佳男配角。同年又憑住《男人不可以窮》嘅「薛可勇」攞到歐洲萬像國際華語電影節最佳青年男演員。

2015年5月，佢憑住《古劍奇譚》「陵越」獲得上海電視節白玉蘭獎最佳男配角提名。跟住佢又拍咗《搏擊迷城》同古裝劇《蜀山戰紀之劍俠傳奇》。

2016年，佢出演嘅作品《因為愛情有幸福》、《那件瘋狂的小事叫愛情》、電影《爵跡》上映。同年8月27號佢響北京搞個人第一場巡迴演唱會「Inside Me 2016」，第二次同第三次演唱會分別響上海同南京搞。

2017年，佢分別響重慶同廣州搞「Inside Me 2017」演唱會。4月24號，佢憑住響《老九門》嘅「張啟山」一角入駐上海杜莎夫人蠟像館。7月13號，由佢主演嘅《醉玲瓏》正式上映。同年打入「2017福布斯中國名人榜」，係第21位。

2018年，佢憑住響演唱會嘅造型入駐北京杜莎夫人蠟像館。

2020年，本身打算響3月搞嘅演唱會因為疫情而推遲咗。

個人生活 
陳偉霆係響三姐弟入面年紀最細嘅，老豆因為癌症早走，由阿媽一手養大。

2005年，當時20歲嘅陳偉霆因為主持《香港迪士尼樂園Viva! Club Disney》而識咗16歲嘅Angelababy，兩個人之後拍拖，甚至已經係接近同住嘅關係，直至2010年分手。據指呢段感情係因為大陸男演員黃曉明嘅介入而分開。黃曉明唔承認，就話：「唔可能！我冇咁大魅力掛？而我都唔知道陳偉霆係乜水。」

「而我不知道陳偉霆是誰」成為啲人攞嚟笑陳偉霆「冇名氣」嘅字句。陳偉霆響2012年發表首歌《我是誰》嚟自嘲。響2013年轉戰中國大陸後，陳偉霆憑住《古劍奇譚》、《救火英雄》、《老九門》、《醉玲瓏》等作品已經響中國有住一定嘅知名度，但響香港知名度依然唔高。

2010年，陳偉霆同蔡卓妍承認拍拖，兩個人響之前拍電影《美麗密令》嗰陣撻著。無耐舊愛Angelababy就踢爆陳同蔡拍拖唔止三個月，係背叛雙方嘅另一半中開始。2015年兩個人宣佈分手。

2021年，佢畀人爆出同模特何穗拍緊拖，仲畀人影到一齊出入男方屋企。

音樂作品

個人專輯 
 Will Power
 戰士
 Do You Wanna Dance
 Heads or Tails
 WOW
 Pop It Up

演藝

獎項

個人

Sun Boy'z時期

EEG Music 官方網站

香港男歌手
香港電視男演員
香港電影男演員
香港電視節目主持人
聖若瑟英文中學舊生